《试长沙胡邦明墨》
宋代·高吉

墨卿溯源流，甄陶何远矣。
系出五大夫，杀身成人美。
策勋凌烟阁，繇此著姓氏。
开国从胶东，裂土封黑水。
平生好太玄，握手忘汝尔。
一笑吐奇芬，熏透诗人髓。
磨礲去寺角，耐久坚莫比。
朋来自远方，陶泓管城子。
传文章心印，千古尽在是。
我老久绝交，未忘抄录耳。
种树书一编，养生论盈纸。
烦卿为记之，岁晚吾事已。

作者简介：高吉，字几伯，庐陵（今江西吉安）人。有《懒真小集》，江万里为之序。事见《江湖后集》卷一五。今录诗十七首。